ΟΔΗΓΙΑ 98/28/ΕΚ ΤΗΣ ΕΠΙΤΡΟΠΗΣ της 29ης Απριλίου 1998 για τη χορήγηση παρέκκλισης από ορισμένες διατάξεις της οδηγίας 93/43/ΕΟΚ για την υγιεινή των τροφίμων, όσον αφορά τη θαλάσσια μεταφορά χύδην ακατέργαστης ζάχαρης (Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 93/43/ΕΟΚ του Συμβουλίου, της 14ης Ιουνίου 1993, για την υγιεινή των τροφίμων (1), και ιδίως το άρθρο 3 παράγραφος 3,

Εκτιμώντας:

ότι, από πληροφορίες, προκύπτει ότι η εφαρμογή του κεφαλαίου IV παράγραφος 2 δεύτερο εδάφιο του παραρτήματος της οδηγίας 93/43/ΕΟΚ που αφορά τη μεταφορά χύδην τροφίμων υπό μορφή υγρών, κόκκων ή σκόνης εντός βυτίων ή/και δοχείων/δεξαμενών που χρησιμοποιούνται αποκλειστικά για τη μεταφορά τροφίμων, είναι πρακτικά δυσχερής και επιβαρύνει αδικαιολόγητα τις επιχειρήσεις του κλάδου των τροφίμων, όταν πρόκειται για τη θαλάσσια μεταφορά ακατέργαστης ζάχαρης που δεν προορίζεται να χρησιμοποιηθεί ως τρόφιμο ή ως συστατικό τροφίμων προτού υποβληθεί σε αποτελεσματική διαδικασία πλήρους διύλισης (ραφινάρισμα) 7

ότι πρέπει, ωστόσο, να εξασφαλιστεί ότι η χορήγηση παρέκκλισης δεν θίγει το επίπεδο προστασίας της δημόσιας υγείας, προβλέποντας ορισμένες προϋποθέσεις για τη χορήγησή της 7

ότι ο αριθμός των διαθέσιμων βυτίων ή/και δοχείων/δεξαμενών για αποκλειστική θαλάσσια μεταφορά τροφίμων δεν επαρκεί για την εξυπηρέτηση του συνεχούς εμπορίου ακατέργαστης ζάχαρης η οποία δεν προορίζεται να χρησιμοποιηθεί ως τρόφιμο ή ως συστατικό τροφίμων προτού υποβληθεί σε αποτελεσματική διαδικασία πλήρους διύλισης 7

ότι η πείρα των τελευταίων ετών κατέδειξε ότι η υπέρλευκη ή ραφιναρισμένη ζάχαρη δεν μολύνεται όταν για τη θαλάσσια μεταφορά χύδην ακατέργαστης ζάχαρης χρησιμοποιούνται βυτία ή/και δοχεία/δεξαμενές που δεν προορίζονται αποκλειστικά για τη μεταφορά τροφίμων 7 ότι θα πρέπει, ωστόσο, να εξασφαλίζεται ότι τα βυτία ή/και τα δοχεία/δεξαμενές που είχαν χρησιμοποιηθεί προηγουμένως για μεταφορές έχουν καθαριστεί αποτελεσματικά και η διαδικασία καθαρισμού να θεωρείται ζωτικής σημασίας (κρίσιμο σημείο) για τη συνολική ασφάλεια και υγιεινή της υπέρλευκης ή ραφιναρισμένης ζάχαρης 7

ότι, δυνάμει του άρθρου 8 της οδηγίας 93/43/ΕΟΚ, τα κράτη μέλη οφείλουν να διεξάγουν ελέγχους για να εξασφαλίζουν την εφαρμογή της παρούσας οδηγίας 7

ότι η συγκεκριμένη παρέκκλιση δεν θίγει τις γενικές διατάξεις της οδηγίας 93/43/ΕΟΚ 7

ότι ζητήθηκε η γνώμη της επιστημονικής επιτροπής τροφίμων 7

ότι τα μέτρα που προβλέπονται από την παρούσα οδηγία είναι σύμφωνα με τη γνώμη της μόνιμης επιτροπής τροφίμων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία θεσπίζει παρέκκλιση από τις διατάξεις του κεφαλαίου IV παράγραφος 2 δεύτερο εδάφιο του παραρτήματος της οδηγίας 93/43/ΕΟΚ και καθορίζει ισοδύναμους όρους για τη διασφάλιση της δημόσιας υγείας, καθώς και της ασφάλειας και της υγιεινής των σχετικών τροφίμων.

Άρθρο 2

1. Για τη θαλάσσια μεταφορά χύδην ακατέργαστης ζάχαρης που δεν προορίζεται να χρησιμοποιηθεί ως τρόφιμο ή ως συστατικό τροφίμων προτού υποβληθεί σε αποτελεσματική διαδικασία πλήρους διύλισης (ραφινάρισμα), επιτρέπεται να χρησιμοποιούνται βυτία ή/και δοχεία/δεξαμενές που δεν προορίζονται αποκλειστικά για τη μεταφορά τροφίμων.

2. Τα βυτία ή/και τα δοχεία/δεξαμενές που αναφέρονται στην παράγραφο 1 πρέπει να πληρούν τους ακόλουθους όρους:

- πριν από τη φόρτωση ακατέργαστης ζάχαρης, τα βυτία ή/και τα δοχεία/δεξαμενές καθαρίζονται αποτελεσματικά με σκοπό την απομάκρυνση των υπολειμμάτων των προηγουμένων φορτίων και άλλων ακαθαρσιών και επιθεωρούνται προκειμένου να εξακριβωθεί ότι τα προαναφερθέντα υπολείμματα έχουν όντως απομακρυνθεί,

- το αμέσως προηγούμενο φορτίο πριν από την ακατέργαστη ζάχαρη δεν ήταν υγρό χύδην.

Άρθρο 3

1. Ο υπεύθυνος της επιχείρησης τροφίμων για τη θαλάσσια μεταφορά ακατέργαστης ζάχαρης οφείλει να τηρεί συνοδευτικά έγγραφα στα οποία περιγράφεται αναλυτικά το αμέσως προηγούμενο φορτίο που μεταφέρθηκε εντός του συγκεκριμένου βυτίου ή/και δοχείου/δεξαμενής, καθώς και ο τύπος και η αποτελεσματικότητα της χρησιμοποιηθείσας μεθόδου καθαρισμού πριν από τη μεταφορά ακατέργαστης ζάχαρης.

2. Τα έγγραφα αυτά πρέπει να συνοδεύουν το φορτίο σε όλα τα στάδια της μεταφοράς προς το διυλιστήριο, το οποίο διατηρεί αντίγραφο αυτών. Τα συνοδευτικά έγγραφα φέρουν ευκρινώς την ακόλουθη ανεξίτηλη σήμανση σε μία ή περισσότερες κοινοτικές γλώσσες: «Το προϊόν αυτό πρέπει να υποβληθεί σε διύλιση (ραφινάρισμα) προτού χρησιμοποιηθεί για κατανάλωση από τον άνθρωπο».

3. Ο υπεύθυνος της επιχείρησης τροφίμων για τη μεταφορά ακατέργαστης ζάχαρης ή/και τη διαδικασία διύλισης επιδεικνύει στις αρμόδιες για τον επίσημο έλεγχο των τροφίμων αρχές τα έγγραφα που περιγράφονται στις παραγράφους 1 και 2, εφόσον του ζητηθούν.

Άρθρο 4

1. Η ακατέργαστη ζάχαρη που έχει μεταφερθεί διά θαλάσσης εντός βυτίων ή/και δοχείων/δεξαμενών μη προοριζομένων αποκλειστικά για τη μεταφορά τροφίμων πρέπει να υποβάλλεται σε αποτελεσματική διαδικασία πλήρους διύλισης προτού κριθεί κατάλληλη για χρήση ως τρόφιμο ή ως συστατικό τροφίμων.

2. Οι υπεύθυνοι της επιχείρησης τροφίμων για τη μεταφορά και τη διαδικασία διύλισης θεωρούν τη χρησιμοποιηθείσα μέθοδο καθαρισμού πριν από τη φόρτωση ακατέργαστης ζάχαρης, ως ζωτικής σημασίας (κρίσιμο σημείο) για την ασφάλεια και την υγιεινή της υπέρλευκης ή ραφιναρισμένης ζάχαρης κατά την έννοια του άρθρου 3 παράγραφος 2 της οδηγίας 93/43/ΕΟΚ, λαμβάνοντας υπόψη τη φύση του προηγουμένου φορτίου που έχει μεταφερθεί εντός του βυτίου ή/και του δοχείου/δεξαμενής.

Άρθρο 5

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία την 1η Αυγούστου 1998, και ενημερώνουν αμέσως την Επιτροπή σχετικά.

2. Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 6

Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 7

Η παρούσα οδηγία απευθύνεται στα κράτη μέλη.

Βρυξέλλες, 29 Απριλίου 1998.

Για την Επιτροπή

Martin BANGEMANN

Μέλος της Επιτροπής

(1) ΕΕ L 175 της 19. 7. 1993, σ. 1.